蝉鸣一篇五章
唐·宋华

蝉其鸣矣，于彼疏桐。庇影容迹，何所不容。嘒嘒其长，永托于风。未见君子，我心仲仲。既见君子，乐且有融。彼蝉鸣矣，于林之表。含风饮露，以乐吾道。有怀载迁，伊谁云保。未见君子，我心悄悄。既见君子，披豁予抱。蝉鸣蝉鸣，幽畅乎而。肃肃尔庭，远近凉飔。言赴高柳，丛篁间之。思而不见，如渴如饥。亦既觏止，我心则夷。蝉鸣伊何，时运未与。匪叹秋徂，怨斯路阻。愿言莫从，郁悒谁语。君子至止，慰我延伫。何斯违斯，倏尔遐举。岁之秋深，蝉其夕吟。披衣轩除，萧萧风林。我友来斯，言告离衿。何以叙怀，临水鸣琴。何以赠言，委顺浮沈。